पाएं अपने शहर की ताज़ा ख़बरें और फ्री ई-पेपरडाउनलोड करें
पटना. सूबे में आपदा प्रबंधन के लिए सुपर इमरजेंसी आपरेशन सेंटर स्थापित होगा। यह आधुनिकतम उपकरणों एवं संसाधनों से लैस रहेगा। यह सेन्टर निर्माणाधीन पुलिस भवन में स्थापित होगा। इसके लिये प्रोटोकाल तय किया जायेगा। इस सेन्टर में बड़ी आपदा से निपटने की सारी व्यवस्थायें होगी।
मुख्यमंत्री नीतीश कुमार ने रविवार को 7 सर्कुलर रोड स्थित कैम्प कार्यालय में आपदा प्रबंधन विभाग के कार्यों की समीक्षा बैठक के दौरान इस संबंध में आपदा प्रबंधन विभाग और आपदा प्रबंधन प्राधिकरण को आवश्यकताओं का आकलन करने तथा एक प्रस्ताव तैयार कर प्रस्तुत करने का निदेश दिया। इसके नोडल अफसर के रूप में पुलिस पदाधिकारी की तैनाती की जायेगी।
मुख्यमंत्री ने बाढ़, सुखाड़, अगलगी, पेयजल संकट, भूकम्प आदि के लिये मानक संचालन प्रक्रिया (एसओपी) की तरह चक्रवाती तूफान के लिये भी मानक संचालन प्रक्रिया तैयार करने, राज्य आपदा प्रबंधन योजना (एसडीएमपी) की तरह जिलों में जिला आपदा प्रबंधन योजना (डीडीएमपी) बनाने और सभी दफ्तरों में डिजास्टर मैनेजमेंट प्लान शीघ्र बना लेने का निर्देश दिया।
उन्होंने कहा कि शताब्दी अन्न कलश योजना जारी रहेगी ताकि राज्य में भूख से किसी की मौत न हो। इस योजना के तहत उसे लाभ सुनिश्चित हो सकेगा।
मुख्यमंत्री ने आपदा प्रबंधन हेतु सामग्री संसाधनों का सुदृढ़ीकरण करने का निर्देश दिया। उन्होंने राज्य एवं जिला स्तर पर लाइफ जैकेट, महाजाल, टेंट, बक्शा,बर्तन, नाव, इनफ्लैटेबुल मोटरवोट, टेंट, जीपीएस सेट, इनफ्लैटेबुल इमरजेंसी लाइटिंग सिस्टम, जीवन रक्षक एम्बुलेंस की व्यवस्था समय पर कर लेने की भी ताकीद की है।
सीएम ने कहा कि आपदा से निपटने के लिये आपदा प्रबंधन हेतु मानव संसाधनों का प्रशिक्षण बहुत ही जरूरी है। लिहाजा अधिक से अधिक लोगों को प्रशिक्षित करने की योजना पर काम होनी चाहिए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn